32005R0222
L 039/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 222/2005 НА КОМИСИЯТА
от 10 февруари 2005 година
за изменение на Регламент (ЕО) № 1943/2003 относно обменния курс, приложим при прилагането на помощи за сдруженията на предварително признати производители в сектора на плодовете и зеленчуците
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), и по-специално член 48 от него,
като има предвид, че:
(1)
Член 3, параграф 2 от Регламент (ЕО) № 1943/2003 на Комисията от 3 ноември 2003 г. относно прилагането на Регламент (ЕО) № 2200/96 на Съвета, що се отнася до помощите, предоставени за сдруженията на предварително признати производители (2) определя параметрите за изчисление и горните граници на помощта, посочена в член 14, параграф 2, точка а) от Регламент (ЕО) № 2200/96. Тези параметри и горни граници не са нито предоставени, нито усвоени. Следователно разпоредбите на членове 2 и 3 от Регламент (ЕО) № 2799/98 на Съвета от 15 декември 1998 г. за установяване на схема на финансови мерки в селското стопанство заради приемане на еурото (3) не са приложими.
(2)
Тези параметри и горни граници са приложими за всеки транш от помощите, посочени в член 3, параграф 2, първа алинея, буква г) от Регламент (ЕО) № 1943/2003 г. За тяхното превръщане в националната валута на държавите-членки, които не са участнички, по смисъла на член 1 от Регламент (ЕО) № 2799/98, следва да се използва обменният курс, който е в сила в първия ден на периода, в рамките на който тези помощи са предоставени.
(3)
Регламент (ЕО) № 1943/2003 следва съответно да се измени.
(4)
Мерките, предвидени в настоящия регламент, съответстват на становището на Управителния комитет по плодовете и зеленчуците,
ПРИЕ НАСТОЯЩИЯ РЕГЛАМЕНТ:
Член 1
В член 3 от Регламент (ЕО) № 1943/2003 г. се добавя следният параграф 3:
„3. Обменният курс, който е приложим към сумите в еуро, посочени в параграф 2, е последният обменен курс, публикуван от Европейската централна банка преди първия ден на периода, в рамките на който въпросните помощи са предоставени.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 февруари 2005 година.